Diari Oficial de la Generalitat Valenciana


Sumari del DOGV 10710, del 26-02-2025 (2025/3204)

DECRET 32/2025, de 25 de febrer, del Consell, de regulació de les condicions i requisits per a l’autorització de posada en servici de vehicles ferroviaris i tramviaris.
------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2025/02/25/32/dof/vci/html**

### Dades del document

Número de DOGV
:   10144

Data del DOGV
:   26-02-2025

Secció del DOGV
:   I. DISPOSICIONS GENERALS

Número del document
:   2025/3204

CVE
:   MFWH-Z-3933-8587

Data del document
:   25-02-2025

Organisme emissor
:   Conselleria de Medi Ambient, Infraestructures i Territori

Tipus de document
:   Decret

Descriptors 

:   * Agència Valenciana de Seguretat Ferroviària
    * seguretat del transport
    * infraestructura de transports
    * transport regional
    * transport ferroviari

PREÀMBUL

I

El present decret és el desplegament normatiu del títol III de la Llei 7/2018, de 26 de març, de la Generalitat, de seguretat ferroviària (d’ara en avant, Llei 7/2018), en el que es referix al règim d’autorització de posada en servici de vehicles ferroviaris i tramviaris que formen part del sistema ferroviari autonòmic, de conformitat amb els articles 8.1.c i 35 de la Llei 7/2018.

Per les característiques tècniques, de compatibilitat i integració dels vehicles ferroviaris i tramviaris, s’ha considerat necessari desenvolupar de manera independent este decret. L’autorització de posada en servici de vehicles comportarà implícita l’autorització de posada en servici dels subsistemes estructurals mòbils que l’integren. S’entén com a subsistemes estructurals mòbils el subsistema de material rodant, així com la part del subsistema de control, comandament i senyalització (d’ara en avant, CCS) a bord.

II

D’acord amb l’ordenament jurídic, el sistema ferroviari de competència autonòmica valenciana no està sotmés al compliment de la normativa tècnica europea emesa per l’Agència Ferroviària de la Unió Europea. No obstant això, tot el desplegament normatiu europeu encaminat a la seguretat ferroviària és fruit d’un profund estudi dels sistemes ferroviaris i constituïx una garantia procedimental. El Reglament d’execució (UE) núm. 402/2013, relatiu a l’adopció d’un mètode comú de seguretat per a l’avaluació i valoració del risc, únicament és aplicable a la Xarxa Ferroviària d’Interés General de l’Estat. D’altra banda, és recomanable que s’apliquen en la xarxa autonòmica normes sobre seguretat ferroviària contrastades, d’àmplia acceptació en el sector ferroviari europeu. En conseqüència, s’adopten en este decret els criteris de gestió de riscos que s’arrepleguen en la normativa europea esmentada, exceptuant-ne tot el que fa referència a la interoperabilitat i als criteris per a l’acreditació o el reconeixement de l’organisme d’avaluació. Este acostament a la normativa europea és reflex del compromís de la Generalitat de vetlar per la seguretat del sistema ferroviari autonòmic i la seua harmonització amb la normativa europea.

III

El títol I d’este decret, que té com a denominació «Disposicions de caràcter general», delimita l’objecte i l’àmbit aplicable del decret, així com el concepte dels mètodes d’avaluació i gestió de riscos, definicions i acrònims.

Els títols II i III regulen respectivament els requisits de seguretat generals i específics exigibles als diferents subsistemes estructurals fixos i la normativa tècnica aplicable, incloent-hi la figura dels organismes designats per a dur a terme l’avaluació del procés de conformitat del vehicle amb estes normes.

El títol IV regula el règim d’autorització de posada en servici de vehicles i s’estructura en 8 capítols. El capítol I desenvolupa, entre altres aspectes, les consideracions prèvies que cal tindre en compte en relació amb el procés d’autorització de posada en servici, els possibles casos d’autorització i les responsabilitats dels diferents agents. En el capítol II es descriu el que es relaciona amb la comunicació inicial prèvia a l’autorització i posada en servici dels vehicles. En el capítol III es desenvolupa el procés d’avaluació de conformitat amb la normativa. Per la seua banda, els capítols IV i V estan relacionats amb la sol·licitud d’autorització de posada en servici, i desenvolupen respectivament les fases de presentació i tramitació d’esta. El capítol VI està dedicat a la documentació definitiva que cal generar en relació tant amb l’expedició de l’autorització com amb el registre del vehicle. Finalment, els capítols VII i VIII se centren en les fases posteriors a l’expedició de l’autorització, desenvolupant els aspectes relatius a les actuacions de comprovació prèvies a la utilització del vehicle i la seua supervisió posterior, i el règim de suspensió, revocació o modificació d’una autorització.

IV

Componen el text d’este decret 47 articles distribuïts en quatre títols, als quals s’afigen quatre disposicions addicionals, quatre disposicions transitòries, una disposició final i tres annexos.

La norma s’adequa als principis de necessitat, eficàcia, proporcionalitat, seguretat jurídica, transparència i eficiència, als quals ha de subjectar-se l’exercici de la potestat reglamentària, de conformitat amb el que es disposa en l’article 129 de la Llei 39/2015, d’1 d’octubre, del procediment administratiu comú de les administracions públiques, i amb l’article 59 de la Llei 1/2022, de 13 d’abril, de transparència, accés a la informació pública i bon govern.

En relació amb els principis de necessitat, eficàcia, eficiència, proporcionalitat i seguretat jurídica, cal assenyalar que l’aprovació d’este decret suposa el compliment de l’exigència legal establida en l’article 35 de la Llei 7/2018 esmentada, a fi de desenvolupar reglamentàriament el règim d’autorització i posada en servici del material rodant ferroviari i tramviari, segons l’exigència de vetlar pel bé públic de la seguretat en el transport tramviari i ferroviari competència de la Generalitat Valenciana.

Addicionalment, durant la tramitació d’esta norma s’ha garantit el principi de transparència, amb la participació activa de les persones destinatàries o entitats, mitjançant el procés de consultes a què s’ha sotmés la iniciativa.

Finalment, segons el que es disposa en l’article 60 de la Llei 1/2022 esmentada, esta norma tracta de contribuir a la simplificació de l’ordenament jurídic vigent, per establir en un únic text el marc regulador de la posada en servici de vehicles ferroviaris i tramviaris.

Amb això es possibilita el desplegament de les prescripcions de la llei, de manera que esta siga l’instrument que permeta dotar el sistema ferroviari autonòmic d’un eficaç i eficient mecanisme de prevenció, supervisió, investigació i correcció contínua d’este.

Així, en virtut de l’habilitació continguda en la disposició final tercera de la Llei 7/2018, i d’acord amb els articles 28.c i 43 de la Llei 5/1983, de 30 de desembre, del Govern Valencià, i del que es preveu en el Decret 24/2009, de 13 de febrer, del Consell, a proposta del conseller de Medi Ambient, Infraestructures i Territori, una vegada realitzats els tràmits de consultes prèvies i d’informació i audiència pública, recaptat l’informe preceptiu de l’Advocacia de la Generalitat, de conformitat amb el Consell Jurídic Consultiu, i amb deliberació prèvia del Consell, en la reunió de 25 de febrer de 2025,

DECRETE

**TÍTOL I**

**Disposicions de caràcter general**

*Article 1. Objecte*

Este decret té com a objecte el desplegament del que es disposa per la Llei 7/2018, de 26 de març, de seguretat ferroviària, en l’àmbit del sistema ferroviari competència de la Generalitat, en relació amb:

a) Establir les condicions i requisits generals i específics que han de complir els vehicles i els subsistemes estructurals mòbils que els integren.

b) Establir els requisits que ha de complir:

1r. El sol·licitant, quan presente una sol·licitud d’autorització de posada en servici de vehicles.

2n. L’Agència Valenciana de Seguretat Ferroviària (d’ara en avant, AVSF), quan tramite la sol·licitud.

3r. Els administradors d’infraestructures, quan establisquen condicions per a la realització de proves en les seues xarxes i faciliten informació per a l’autorització del vehicle en relació amb l’àrea d’ús.

c) Definir el procés que cal seguir per a l’autorització i posada en servici de vehicles.

*Article 2. Àmbit aplicable*

1. El decret s’aplica als vehicles que s’utilitzen o estiguen destinats a utilitzar-se en el sistema ferroviari de competència de la Generalitat, tant als vehicles nous com als que vagen a ser objecte de modificació.

2. Queden exclosos de l’àmbit aplicable d’este decret els vehicles d’ús històric, la modificació del qual es regirà per la seua regulació específica.

3. Així mateix, no tindran la consideració de vehicles modificats els següents:

a) Els vehicles als quals de manera temporal i per a comprovar el seu funcionament se’ls hagen realitzat modificacions per a instal·lar elements nous amb finalitats experimentals.

b) Els vehicles en els quals s’haja realitzat la substitució de components en el marc d’una operació de manteniment, de conformitat amb l’article 17 d’este decret.

*Article 3. Definicions i acrònims*

1. Definicions

A l’efecte d’este decret, i en concordança amb les definicions i els conceptes arreplegats en l’article 4 de la Llei 7/2018, s’apliquen les definicions següents:

a. Àrea d’ús. Conjunt de trams o línies que formen part de la xarxa ferroviària i tramviària competència de la Generalitat, amb característiques tècniques homogènies, en les quals es preveu usar un vehicle.

b. Agència Valenciana de Seguretat Ferroviària. Autoritat responsable de la seguretat del sistema ferroviari de competència de la Generalitat; li correspon, a l’efecte del que es preveu en el present decret, expedir, renovar, modificar, suspendre o revocar les autoritzacions de posada en servici de vehicles, així com supervisar-les posteriorment.

c. Anàlisi de risc. L’ús sistemàtic de tota la informació disponible per a determinar els perills i per a estimar el risc.

d. Autorització de posada en servici. La resolució emesa per l’AVSF basada en una garantia raonable que el sol·licitant i les entitats que intervenen en el disseny, la fabricació o modificació, la verificació i la validació del vehicle han complit les seues respectives obligacions i responsabilitats, a fi de garantir la conformitat amb els requisits generals i específics de la legislació aplicable. Això permet que el vehicle puga ser posat en servici i utilitzat de manera segura en l’àrea d’ús, de conformitat amb les condicions d’ús i altres limitacions, quan siga procedent, especificades en l’autorització del vehicle.

e. Circulacions o recorreguts de fiabilitat/proves. Circulacions prèvies a l’autorització i explotació comercial del vehicle, realitzades sense viatgers, amb l’objectiu de comprovar el perfecte funcionament dels diferents subsistemes amb circulacions en condicions de funcionament nominals.

f. Condicions i requisits generals i específics. El conjunt de condicions descrites en l’annex I d’este decret que ha de satisfer el sistema ferroviari de la xarxa ferroviària de competència de la Generalitat, els subsistemes i els components que els formen, interfícies incloses.

g. Centre de manteniment. Instal·lació que assumix la responsabilitat de les funcions que implica el manteniment d’un vehicle.

h. Declaració de verificació. Document elaborat pel sol·licitant de l’autorització de posada en servici del vehicle, per a cada un dels subsistemes que el componen, en el qual declara, davall de la seua responsabilitat exclusiva, que el subsistema en qüestió ha sigut objecte dels corresponents procediments de verificació i que complix els requisits que li són aplicables.

i. Avaluació del risc. El procés global que comprén una anàlisi del risc i una valoració del risc.

j. Avaluació de la conformitat. Procés pel qual es demostra que s’han complit els requisits especificats per a un producte, procés, servici, subsistema, persona o organisme.

k. Avaluació independent de la seguretat. Procés dut a terme per un avaluador independent de seguretat acreditat per a determinar si el sistema/producte complix els requisits de seguretat especificats i per a jutjar si el sistema/producte és adequat per al fi previst en relació amb la seguretat, d’acord amb el Comité Europeu de Normalització Electrotècnica (d’ara en avant, CENELEC) respecte del subsistema CCS.

l. Avaluador independent de la seguretat. Persona, organització o entitat independent i competent, acreditada per a dur a terme l’anàlisi independent de la seguretat i, en segon terme, de la fiabilitat, disponibilitat i mantenibilitat, d’una aplicació o producte ferroviari en els aspectes que tinguen impacte sobre la seguretat.

m. Fabricant. Persona física o jurídica que fabrica un producte en forma de component, de subsistema o de vehicle, o que el mana dissenyar o fabricar i el comercialitza amb el seu nom o marca comercial.

n. Gestió del risc. L’aplicació de polítiques, procediments i pràctiques de gestió a les tasques d’anàlisi, avaluació i control del risc.

o. Gestió de la configuració d’un vehicle: procés organitzatiu, tècnic i administratiu sistemàtic implantat al llarg de tot el cicle de vida d’un vehicle a fi de garantir que s’establixen i es mantenen la coherència de la documentació i la traçabilitat de les modificacions.

p. Informe d’avaluació de la seguretat. El document que conté les conclusions de l’avaluació duta a terme per un organisme d’avaluació en relació amb el sistema avaluat en relació amb el mètode comú de seguretat (d’ara en avant, MCS) per a l’avaluació i valoració del risc.

q. Inspecció. Examen o reconeixement d’una activitat o situació en un determinat instant o durant una part del període de temps en què esta es realitza.

r. Mesures de seguretat. Conjunt d’accions que o bé reduïxen la freqüència d’ocurrència d’un perill o bé n’atenuen les conseqüències, amb la finalitat d’aconseguir o mantindre un nivell acceptable de risc.

s. Mètode comú de seguretat per a l’avaluació i valoració del risc. Mètode comú de seguretat establit mitjançant el Reglament d’execució (UE) núm. 402/2013, de la Comissió, de 30 d’abril de 2013, relatiu a l’adopció d’un mètode comú de seguretat per a l’avaluació i valoració del risc, incloent-hi les seues actualitzacions/modificacions.

t. Organisme d’avaluació (Assessment Body). Persona, organització o entitat independent i competent, que procedix a una investigació que li permet emetre un juí, basat en proves, sobre la idoneïtat d’un sistema per a complir els seus requisits de seguretat, d’acord amb l’MCS per a l’avaluació i valoració del risc.

u. designat per a l’avaluació del procés de conformitat (organisme designat). Persona, organització o entitat independent i competent que s’encarrega de realitzar l’avaluació o comprovació del procés que garantix la conformitat dels vehicles amb les normes que li són aplicables.

v. Proponent de l’actuació. Qualsevol persona física o jurídica que represente el sol·licitant d’una autorització per a la posada en servici de subsistemes. El sol·licitant podrà ser una entitat ferroviària, entitat encarregada del manteniment, entitats contractants o fabricants de material mòbil.

w. Paràmetres bàsics. Són els paràmetres que van servir de base per al disseny dels subsistemes i que garantixen la funcionalitat per a la qual es va atorgar l’autorització per a la seua explotació.

x. Registre de perills. Document en què es consignen i es recopilen els perills determinats, les mesures relacionades amb estos, el seu origen i la referència a l’organització que ha de gestionar-los.

y. Registre especial ferroviari de la Generalitat (registre). Registre en el qual hauran d’inscriure’s d’ofici les dades relatives a les entitats i les persones físiques i jurídiques l’activitat de les quals estiga vinculada al sector ferroviari i tramviari i requerisquen per al seu exercici la pertinent llicència, autorització, certificat o habilitació, o bé així ho establisca expressament algun precepte legal o reglamentari. Així mateix, contindrà les característiques bàsiques de la xarxa.

z. Rehabilitació. Els treballs de modificació substancial d’un subsistema o d’una part d’este que comporten un canvi en l’expedient tècnic que acompanya la declaració de verificació, si hi ha tal expedient, i en tot cas, els que milloren el rendiment global del subsistema.

aa. Requisits RAMS. Requisits del compliment de la fiabilitat, disponibilitat, mantenibilitat i seguretat arreplegats en la norma del Comité Europeu de Normalització Electrotècnica.

bb. Renovació. Els treballs importants de substitució d’un subsistema o d’una part d’este que no afecten el rendiment global del subsistema.

cc. Seguretat. L’absència de risc inacceptable de mal.

dd. Sistema ferroviari autonòmic. El conjunt de la xarxa ferroviària i tramviària de competència de la Generalitat.

ee. Situació degradada. Conjunt de circumstàncies en les quals els equips, les instal·lacions o les infraestructures han fallat o no funcionen satisfactòriament.

ff. Sol·licitant. Persona física o jurídica que sol·licita una autorització, siga una entitat ferroviària o un fabricant.

gg. Subsistemes estructurals mòbils. Dins dels subsistemes estructurals que definix la Llei 7/2018, el subsistema de material rodant i el subsistema de control, comandament i senyalització a bord.

hh. Subsistemes funcionals. Els subsistemes que d’acord amb la Llei 7/2018 són de naturalesa funcional: subsistema de manteniment, subsistema d’explotació i gestió de tràfic i de persones usuàries.

ii. Supervisió. Avaluació realitzada o dirigida per l’AVSF de l’acompliment total o parcial de les activitats d’una entitat ferroviària o part d’esta, o del funcionament d’una part del sistema ferroviari.

jj. Substitució en el marc d’una operació de manteniment. Substitució de components per peces de funció i prestacions similars, en el marc d’una operació de manteniment preventiu o correctiu.

kk. Valoració del risc. El procediment basat en una anàlisi del risc per a determinar si s’ha aconseguit un nivell de risc acceptable.

ll. Vehicle. Vehicle ferroviari, tramviari o auxiliar apte per a circular amb rodes per línies ferroviàries o tramviàries; amb tracció o sense. Un vehicle està compost per un o més subsistemes estructurals mòbils i funcionals.

mm. Vehicle històric. El que, comptant amb una antiguitat igual o superior a 50 anys, tinga una rellevància sociocultural prou acreditada mitjançant documentació oficial, inventari o antecedents històrics, constructius o operatius, que haja circulat per una de les xarxes o instal·lacions ferroviàries o tramviàries del territori de la Comunitat, efectuant servicis de transport ferroviari o tramviari, funcions auxiliars d’estos o labors de manteniment.

2. Sigles i acrònims

APS Autorització de posada en servici

AsBo Organisme d’avaluació (Assessment Bodi)

AVSF Agència Valenciana de Seguretat Ferroviària

CENELEC Comité Europeu de Normalització Electrotècnica

CCS Control, comandament i senyalització

ETF Especificació tècnica ferroviària

ISA Avaluador independent de la seguretat

MCS Mètode comú de seguretat

RAMS Fiabilitat, disponibilitat, mantenibilitat i seguretat (Reliability, Availability, Maintainability, Safety)

SIL Nivell d’integritat de la seguretat (Safety Integrity Level)

*Article 4. Mètodes d’avaluació i gestió de riscos*

En els aspectes que no estiguen específicament regulats per la normativa de la Generalitat sobre seguretat ferroviària, i en absència d’una normativa específica sobre els mètodes d’avaluació i gestió del risc, s’aplicaran les següents normatives europees d’ampli reconeixement i aplicació en el sector ferroviari en tot el que siga compatible amb les funcions assignades a l’AVSF:

a) El mètode comú de seguretat desenvolupat en el Reglament d’execució (UE) 402/2013, de la Comissió, de 30 d’abril de 2013, i les seues actualitzacions i/o modificacions, únicament el que fa referència al proponent i l’avaluació i gestió de riscos per a qualsevol canvi que es produïsca en el sistema ferroviari i que afecte els subsistemes estructurals mòbils, excloent-ne el que fa referència a la interoperabilitat. El proponent assignat per al canvi serà el responsable de l’aplicació d’este reglament i haurà de documentar el procés de gestió, declarar per escrit que tots els perills identificats i els seus riscos associats es troben en un nivell adequat de control i garantir la compatibilitat i integració segura de les ampliacions o modificacions dels diferents subsistemes en el sistema ferroviari autonòmic. Un organisme d’avaluació (AsBo), independent i acreditat, durà a terme una avaluació independent de la idoneïtat tant de l’aplicació del procés de gestió del risc com dels seus resultats, i haurà d’emetre un informe d’avaluació de la seguretat sobre este tema.

S’accepten per l’AVSF els organismes d’avaluació acreditats o reconeguts per l’Agència Estatal de Seguretat Ferroviària o per l’Agència Ferroviària de la Unió Europea. No seran aplicables els articles de l’MCS esmentat corresponents a l’acreditació, el reconeixement, l’acceptació, la validesa i la vigilància dels organismes avaluadors. La relació amb l’Agència Europea Ferroviària queda fora de l’àmbit de les competències de l’AVSF a este efecte.

b) Addicionalment, serà aplicable per al subsistema de control, comandament i senyalització a bord la normativa CENELEC aplicable ferroviària: EN 50158- 1, EN 50903-2, EN 50716, EN 50887 i EN 50997, i les seues actualitzacions i/o modificacions, sent de compliment obligat per els/les tecnòlegs/òlogues en el desenvolupament i la modificació dels seus equips ferroviaris. Per a cada equip o sistema que s’instal·le o modifique es realitzarà un dossier en què s’evidencie que les funcions de seguretat que realitzen l’equip/sistema complixen el SIL assignat. El dossier serà avaluat favorablement per un avaluador independent de seguretat (ISA) acreditat a tals efectes, el qual haurà d’estar acreditat també com a AsBo en el subsistema CCS.

**TÍTOL II**

**Condicions i requisits generals i específics exigibles als subsistemes estructurals mòbils**

*Article 5. Condicions i requisits exigibles als subsistemes estructurals mòbils del sistema ferroviari competència de la Generalitat*

1. Hauran de tindre’s en compte, en els vehicles que siguen objecte aplicable del present decret, les condicions i els requisits següents:

a) Les condicions i els requisits de seguretat generals dels subsistemes del sistema ferroviari establits en l’article 18 de la Llei 7/2018.

b) Les condicions i els requisits complementaris de caràcter general associats als subsistemes estructurals mòbils que puguen afectar la seguretat ferroviària.

c) Les condicions i els requisits específics associats al subsistema material rodant que poden afectar tant la seguretat ferroviària com la compatibilitat tècnica.

d) Les condicions i els requisits específics associats al subsistema control, comandament i senyalització a bord que poden afectar tant la seguretat ferroviària com la compatibilitat tècnica.

e) Altres requisits específics que cal tindre en consideració relacionats amb el sistema ferroviari autonòmic.

2. Estes condicions i requisits s’arrepleguen en l’annex I del present decret.

**TÍTOL III**

**Normativa tècnica aplicable**

*Article 6. Normes tècniques aplicables*

1. La conselleria competent en matèria de transports, a proposta de l’AVSF, podrà aprovar especificacions tècniques ferroviàries d’obligat compliment en tots els subsistemes i els seus components per a poder obtindre les corresponents autoritzacions de posada en servici.

2. La finalitat serà la d’establir les ETF que establisquen formes de compliment de les condicions i requisits generals i específics a què es fa referència en este decret, i seran aplicables per a la posada en servici de vehicles i dels subsistemes mòbils que els integren.

3. En l’elaboració de les ETF esmentades, es realitzaran consultes a tots els agents concernents o d’interés en el sector ferroviari autonòmic, amb participació de persones expertes qualificades en la matèria.

4. En absència d’ETF, seran aplicables les normes tècniques aplicables a escala estatal i europea en els aspectes que siguen compatibles i adaptables a les particularitats i la naturalesa de l’explotació del sistema ferroviari autonòmic.

En cas de dubte o discrepància, serà l’AVSF, amb consulta prèvia als diferents actors involucrats en el procés d’autorització de posada en servici, qui determinarà si estes són compatibles i adaptables al sistema ferroviari autonòmic.

*Article 7. Organismes designats per a l’avaluació del procés de conformitat*

1. L’avaluació o comprovació del procés que garantix la conformitat dels vehicles amb les normes aplicables serà duta a terme pels organismes que, a proposta del sol·licitant, puguen acreditar en l’AVSF la seua experiència i capacitació amb un dels mitjans següents:

a) Ser organismes notificats o designats, corresponentment acreditats per l’Agència Estatal de Seguretat Ferroviària o per l’Agència Ferroviària de la Unió Europea.

b) Haver exercit funcions similars en explotacions ferroviàries o tramviàries del sistema ferroviari competència de la Generalitat o en altres sistemes de característiques semblants.

2. L’organisme designat serà capaç de dur a terme totes les tasques d’avaluació del procés de conformitat del vehicle amb les especificacions tècniques i altra normativa aplicable, així com les que li siguen assignades de conformitat amb les condicions que s’acorden amb el sol·licitant.

Estes tasques tenen com a finalitat assegurar que es complixen els requisits tècnics i normatius establits entre el sol·licitant i l’empresa fabricant, amb la comprovació dels diferents certificats, mesures, controls, proves i assajos que s’han de realitzar en les instal·lacions del fabricant dels diferents equips, així com comprovar el compliment del pla de qualitat i del pla de proves.

3. L’organisme designat emetrà un informe d’avaluació sobre el compliment dels requisits als quals es referix l’article 24.3 d’este decret.

4. L’organisme designat disposarà:

a. Del personal necessari amb coneixements tècnics i experiència suficient i adequada per a fer les tasques d’avaluació del procés de conformitat.

b. Dels mitjans necessaris per a realitzar adequadament les tasques tècniques i administratives relacionades amb les activitats d’avaluació del procés de conformitat i tindrà accés a tot el material i els mitjans necessaris.

5. Els organismes designats subscriuran una assegurança de responsabilitat civil.

6. El personal de l’organisme designat haurà de mantindre el secret professional sobre tota la informació recaptada en el marc de les seues tasques, de conformitat amb el que es disposa en les especificacions tècniques pertinents o en qualsevol disposició de dret nacional i/o autonòmic aplicable sobre este tema, excepte en relació amb les autoritats competents de la Comunitat Valenciana.

7. L’organisme designat serà independent de l’entitat ferroviària o empresa fabricant del producte que avalua. Així mateix, es garantirà la imparcialitat del mateix organisme, dels membres de l’alta direcció d’este i del seu personal d’avaluació.

**TÍTOL IV**

**Règim d’autorització i posada en servici de vehicles**

CAPÍTOL I

*Disposicions generals*

Secció I

Consideracions prèvies

*Article 8. Aspectes generals*

Els vehicles que circularan per la xarxa competència de la Generalitat requeriran:

a) Una APS del vehicle expedida per l’AVSF, d’acord amb el que s’establix en este decret.

b) Les comprovacions abans de la seua utilització, de conformitat amb l’article 43.

c) La inscripció en el Registre especial ferroviari al qual es referix l’article 40.

*Article 9. Autorització de posada en servici de vehicles*

1. El sol·licitant establirà la declaració de verificació pertinent relativa a cada un dels subsistemes estructurals mòbils que integren el vehicle, expedida sobre la base del corresponent procediment de verificació i amb referència a este, d’acord amb l’article 24 del present decret. A més, haurà d’assegurar la compatibilitat tècnica dins del vehicle dels mateixos subsistemes que l’integren.

2. Haurà d’acreditar-se, així mateix, la integració segura entre els subsistemes estructurals mòbils que conformen el vehicle. Per a fer-ho, s’aplicarà com a metodologia el procés de gestió del risc previst en el Reglament d’execució (UE) núm. 402/2013, de la Comissió, de 30 d’abril de 2013. La relació de les normes i les evidències del procés seguit per a la seua identificació seran aportades durant el tràmit d’autorització del vehicle.

3. En la sol·licitud d’APS d’un vehicle, el sol·licitant haurà d’especificar l’àrea d’ús d’este. La sol·licitud inclourà proves que acrediten que s’ha comprovat la compatibilitat tècnica entre el vehicle i la xarxa de l’àrea d’ús.

4. L’APS de vehicles suposarà l’autorització de posada en servici dels subsistemes estructurals mòbils que l’integren (material rodant i CCS a bord). Els subsistemes estructurals mòbils només poden posar-se en servici si han sigut dissenyats, fabricats, construïts i instal·lats de manera que es complisquen els requisits generals i específics indicats en la Llei 7/2018 i en este decret.

*Article 10. Avaluació de riscos per a la seguretat*

1. Per a cada actuació es realitzarà l’avaluació de riscos corresponent. Estes anàlisis de riscos hauran d’incloure totes les possibles amenaces (tècniques, humanes i organitzatives) que es puguen presentar en qualsevol dels subsistemes afectats per l’actuació.

2. En l’avaluació del risc estaran implicats tots els agents relacionats amb la seguretat ferroviària, i és necessari en tot cas la participació de l’administrador de la infraestructura i de l’operador ferroviari. En el cas que, en la seua anàlisi, algun agent detecte un risc que no pot mitigar de manera total o parcial amb els seus mitjans propis i necessite l’acceptació i intervenció d’altres agents, haurà de sol·licitar-ne la mitigació a estos amb les figures de riscos exportats, condicions aplicable o condicions d’ús. Els diferents agents hauran d’aplicar les mesures de mitigació corresponents i assumir-ne el compliment.

3. L’avaluació de riscos haurà de tindre una concepció global i conjunta del sistema, incloent-hi les seues causes, conseqüències i mitigacions.

4. El proponent del canvi, en aplicació del Reglament d’execució (UE) núm. 402/2013, de la Comissió, de 30 d’abril de 2013, és el responsable de garantir que s’ha dut a terme la identificació de perills i els seus riscos associats, així com garantir que han sigut adequadament tractats pels diferents agents i que en el seu conjunt l’actuació és acceptablement segura amb un nivell de control adequat. Si una modificació està conformada per canvis de diversos subsistemes o del mateix amb diferents actors o realitzada per diferents especialistes en tecnologia amb frontera establida, serà responsabilitat del proponent integrar tota la documentació de seguretat per a elaborar amb tota esta un únic dossier de seguretat del sistema complet i integrador.

5. El proponent determinarà qui complirà el requisit d’AsBo integrador. En l’aplicació de l’MCS, este AsBo haurà de valorar i integrar els informes AsBo que es puguen generar per diferents àmbits de desenvolupament parcials dels diferents subsistemes, i ha d’estar corresponentment acreditat per a fer-ho.

6. Serà un requisit indispensable per a tota l’actuació el compliment de l’MCS per a l’avaluació i valoració del risc. Específicament per al subsistema CCS s’haurà d’emportar un procés en paral·lel de compliment de la normativa CENELEC. Per tant, l’avaluació independent serà duta a terme per un avaluador acreditat com a ISA i com a AsBo.

7. Este dossier de seguretat integrador elaborat pel proponent ha de constar almenys de:

a) Una descripció de l’organització i de les persones expertes designades per a dur a terme el procés d’avaluació del risc.

b) Els resultats de les diferents fases de l’avaluació del risc i una llista de tots els requisits de seguretat necessaris que han de complir-se per a reduir el risc a un nivell acceptable.

c) Proves del compliment de tots els requisits de seguretat necessaris.

d) Tots els supòsits pertinents per a la integració, el funcionament i el manteniment del sistema que s’hagen realitzat durant la determinació, el disseny i l’avaluació del risc d’aquell.

*Article 11. Nivell de seguretat i seguretat intrínseca en el subsistema de CCS*

1. Els sistemes, components o elements denominats de seguretat seran de seguretat intrínseca, és a dir, que en cas que fallen provocaran una situació segura, segons el SIL indicat en les normes UNE-EN aplicable, d’acord amb el que indica l’article 4.1.b d’este decret, les quals seran aplicable obligada.

2. Este SIL d’un sistema ferroviari no estarà associat a un producte o sistema, sinó a unes funcions tancades i delimitades de seguretat d’este producte o sistema.

3. Cada subsistema, element o component de seguretat del sistema, així com les seues modificacions, haurà de comptar amb una anàlisi de les implicacions de seguretat que puguen tindre les seues funcions. Si estes es determinen com a funcions relacionades amb la seguretat, s’establirà el seu corresponent SIL i hauran de sotmetre’s a una avaluació independent de seguretat, i els seus riscos s’hauran d’avaluar segons els criteris d’acceptació de riscos definits, que vindran determinats per acords contractuals o pel marc legal.

4. Els resultats d’esta avaluació independent es registraran en un informe ISA que confirme que el producte o sistema subministrat és apte per a la seua posada en servici.

5. Al seu torn, es requeriran les certificacions de seguretat que acrediten el compliment del SIL de les funcions de seguretat dels sistemes genèrics utilitzats en les aplicacions específiques. El valor assignat de SIL ha de ser acceptat per l’operador ferroviari o per l’administrador d’infraestructures, segons corresponga.

6. L’entitat que accepte el sistema haurà de fer les tasques següents:

a) Assegurar l’existència de l’informe d’avaluació independent.

b) Assegurar l’existència del pla de seguretat respecte a la seua aplicabilitat contínua.

c) Assegurar l’existència del registre de perills actualitzat.

7. Tot el cicle de vida dels elements, equips o sistemes haurà de garantir la consecució de la seguretat intrínseca a escala individual i de conjunt. En cas d’error, la seua funcionalitat adoptarà l’opció que proporcione més seguretat al sistema ferroviari i que haja sigut acceptada com a mitigació per a tindre els riscos acceptats per l’operador ferroviari i l’administrador d’infraestructures.

*Article 12. Responsabilitats del sol·licitant d’APS*

1. El sol·licitant podrà ser l’entitat ferroviària o fabricant.

2. El sol·licitant haurà de presentar la seua sol·licitud d’APS, de conformitat amb les disposicions del present decret.

3. Serà responsabilitat del sol·licitant garantir que s’identifiquen i es complisquen els requisits pertinents de la normativa aplicable en el moment de presentar la seua sol·licitud d’APS de vehicle.

*Article 13. Responsabilitats de l’entitat responsable de l’autorització*

1. L’AVSF, d’acord amb l’article 8 de la Llei 7/2018, serà l’entitat responsable d’expedir les APS del vehicle de conformitat amb les disposicions del present decret.

A l’efecte de l’expedició o de la denegació de l’APS, l’AVSF deurà:

a) Dur a terme una avaluació de l’expedient de sol·licitud per a obtindre la garantia raonable que el vehicle s’ajusta al que es disposa en este decret.

b) Recopilar tota la documentació de suport, els resultats de totes les avaluacions pertinents i els motius degudament justificats de la seua resolució per a expedir o denegar l’APS de conformitat amb el present decret.

c) Dur a terme la seua comesa de manera oberta, no discriminatòria i transparent.

d) Exercir el seu criteri professional i procedir de manera imparcial i proporcionada, i exposar els motius degudament justificats de tota resolució.

2. L’AVSF podrà establir, publicar i mantindre actualitzades unes guies aplicable que descriguen i expliquen els requisits establits en el present decret.

*Article 14. Responsabilitats dels administradors d’infraestructures*

1. Les responsabilitats dels administradors d’infraestructures en el marc de les autoritzacions, sobre la base de la informació facilitada pel sol·licitant, es limitaran a la identificació i a l’establiment de:

a) Les condicions operatives que han d’aplicar-se per a utilitzar el vehicle en assajos en la xarxa.

b) Les mesures necessàries que han d’adoptar-se respecte a les infraestructures per a garantir un funcionament segur i fiable durant els assajos en la xarxa.

c) Les mesures necessàries en les instal·lacions de les infraestructures per a dur a terme els assajos en la xarxa.

2. Els administradors d’infraestructures competents per a l’àrea d’ús deuran:

a) Fer costat al sol·licitant en la definició de les condicions d’ús del vehicle en els assajos en la xarxa.

b) Facilitar informació sobre la infraestructura de forma no discriminatòria per a utilitzar el vehicle en assajos en la xarxa.

c) Identificar i establir les condicions i mesures d’ús del vehicle en els assajos en la xarxa, de conformitat amb la informació proporcionada pel sol·licitant i d’acord amb l’article 28 del present decret.

3. A l’efecte del present decret, en els casos en què una entitat ferroviària tinga assumides conjuntament les competències d’administrador de la infraestructura i d’operador ferroviari, qualsevol referència relacionada amb l’administrador d’infraestructures s’entendrà realitzada al departament de l’entitat ferroviària amb competències en el que es referix en este article.

Secció II

Preparació de la sol·licitud

*Article 15. Recopilació de requisits*

1. De conformitat amb l’objectiu general de gestionar i atenuar els riscos identificats fins a un nivell acceptable, el sol·licitant haurà de dur a terme, abans de presentar una sol·licitud, un procediment de recopilació de requisits que garantisca que tots els requisits necessaris i pertinents relatius al disseny del vehicle per al seu cicle de vida han sigut:

a) Identificats adequadament.

b) Assignats a funcions o subsistemes o béns tractats mitjançant les condicions d’ús o altres limitacions.

c) Aplicats i validats.

2. La recopilació de requisits realitzada pel sol·licitant inclourà, en particular, els següents:

a) Els requisits generals i específics dels subsistemes que formen part del vehicle.

b) Els que tinguen efectes directes sobre la compatibilitat tècnica dels subsistemes dins del vehicle.

c) Els que afecten la integració segura dels subsistemes dins del vehicle.

d) Els relacionats amb la compatibilitat tècnica del vehicle amb la xarxa de l’àrea d’ús.

3. La recopilació de requisits no sols ha de limitar-se a la identificació dels requisits establits en la normativa tècnica ferroviària aplicable, sinó que ha de complementar-se amb la identificació dels requisits exigibles per estàndards europeus i internacionals, per altres actes jurídics de la Generalitat, requisits de client, estàndards de la companyia i altres codis pràctics que resulten pertinents en l’àmbit del vehicle.

4. El procés de gestió del risc previst en l’annex I del Reglament d’execució (UE) núm. 402/2013, de la Comissió, serà utilitzat pel sol·licitant com la metodologia de recopilació dels requisits per als requisits generals i específics relatius al vehicle i els subsistemes que el formen, així com per a la integració segura entre estos subsistemes quant als aspectes no abastats per les ETF i les normes tècniques aplicables.

5. A fi de dur a terme la recopilació de requisits en relació amb els requisits generals i específics diferents dels requisits de seguretat, el sol·licitant podrà justificar davant de l’AVSF la no elecció d’un procés específic per a la recopilació de requisits quan les activitats relacionades amb la recopilació s’integren en altres processos ja adoptats per les empreses fabricants o proveïdors per al desenvolupament dels productes, com la gestió de la qualitat, la gestió de la seguretat o la gestió dels requisits.

6. Les proves justificatives de la recopilació de requisits hauran d’incloure’s en la sol·licitud.

*Article 16. Identificació de l’autorització pertinent*

1. El sol·licitant haurà d’identificar i triar l’autorització pertinent entre els casos següents:

a) Primera autorització: l’autorització de posada en servici de vehicles expedida per l’AVSF per a un nou tipus de vehicle, incloent-hi les seues variants i versions, en cas que n’hi haja.

b) Ampliació de l’àrea d’ús: l’autorització de posada en servici d’un vehicle expedida per l’AVSF per a un vehicle ja autoritzat, amb la finalitat d’ampliar l’àrea d’ús sense modificar el disseny.

c) Nova autorització: l’autorització de posada en servici d’un vehicle expedida per l’AVSF després d’una modificació d’un vehicle ja autoritzat.

d) Autorització de conformitat amb un vehicle ja autoritzat: l’autorització de posada en servici d’un vehicle o una sèrie de vehicles que siguen concordes amb un vehicle ja autoritzat i vàlid, segons una declaració de conformitat amb eixe vehicle. Quan siga procedent, s’inclourà una identificació clara de la versió del vehicle i la variant del vehicle amb la qual siga conforme el vehicle o la sèrie de vehicles.

2. Un sol·licitant podrà combinar:

a) Una sol·licitud de nova autorització amb una sol·licitud d’autorització d’ampliació de l’àrea d’ús.

b) Una sol·licitud de primera autorització amb una sol·licitud d’autorització de conformitat amb un vehicle ja autoritzat.

*Article 17. Modificacions d’un vehicle ja autoritzat*

1. No serà necessària una nova autorització per a la posada en servici en el cas de les modificacions d’un vehicle ja autoritzat relacionades amb la substitució en el marc d’una operació de manteniment, i que es limiten a la substitució d’uns components per uns altres la funció i les prestacions dels quals siguen anàlogues o similars en el marc del manteniment preventiu o correctiu del vehicle.

2. Totes les altres modificacions d’un vehicle ja autoritzat hauran d’analitzar-se i classificar-se segons els casos que figuren a continuació:

a) Una modificació que no introduïsca una desviació dels expedients tècnics que acompanyen les declaracions de verificació dels subsistemes. En este cas, no serà necessària la verificació per part d’un organisme designat per a l’avaluació del procés de conformitat. Les declaracions de verificació inicials i l’autorització de posada en servici del vehicle continuaran sent vàlides i no es modificaran.

b) Una modificació que introduïsca una desviació dels expedients tècnics que acompanyen les declaracions de verificació dels subsistemes i que pot exigir noves comprovacions, de conformitat amb l’article 24, en relació amb les característiques del vehicle que hagen sigut modificades, incloent-hi les seues interfícies amb la resta del vehicle, però que no requerix una nova autorització de conformitat amb els criteris establits en l’apartat 3 d’este article. En este cas, s’actualitzaran els expedients tècnics que acompanyen les noves declaracions de verificació dels subsistemes. El titular de l’autorització haurà de sol·licitar una modificació de l’autorització de posada en servici del vehicle, proporcionant la documentació acreditativa a l’AVSF.

c) Una modificació que requerisca una nova autorització de conformitat amb els criteris establits en l’apartat 3 d’este article. En este cas, el titular del vehicle haurà de sol·licitar una nova autorització de conformitat amb l’article 16.1.c d’este decret.

3. En cas de renovació o rehabilitació de vehicles actuals que ja compten amb una autorització de posada en servici, serà necessària una nova autorització si:

a) Els valors dels paràmetres esmentats en les ETF i en la normativa aplicable, per a la comprovació de la compatibilitat tècnica entre el vehicle i l’àrea d’ús, es modifiquen de manera que queden fora de l’interval de paràmetres acceptables definits.

b) El nivell global de seguretat del vehicle de què es tracte puga vore’s afectat negativament per les modificacions.

c) Així ho exigiren la normativa o les especificacions tècniques aplicables.

4. Per a tots els supòsits en els quals es porte a efecte una modificació d’un vehicle, esta serà objecte d’una gestió de la configuració amb responsabilitat de l’entitat ferroviària o de l’entitat encarregada per esta.

*Article 18. Identificació de les normes aplicables*

Sobre la base de l’elecció del cas d’autorització de conformitat amb l’article 16 i la recopilació de requisits establida en l’article 15, el sol·licitant haurà d’identificar totes les normes aplicables.

*Article 19. Identificació de les condicions d’ús del vehicle previstes i altres limitacions*

El sol·licitant haurà d’identificar les condicions d’ús del vehicle previstes i altres limitacions relacionades amb l’ús durant la seua explotació i manteniment.

CAPÍTOL II

*Comunicació inicial*

*Article 20. Comunicació inicial*

1. El sol·licitant realitzarà una comunicació inicial prèvia a la sol·licitud d’autorització de posada en servici del vehicle. La comunicació inicial haurà de ser formalment presentada per este a l’AVSF, per mitjans electrònics, i anirà acompanyada d’un expedient que continga, almenys, la informació requerida especificada en l’article 21.

2. L’AVSF podrà mantindre, a petició del sol·licitant, intercanvis d’informació previs a la presentació de la sol·licitud de l’autorització de posada en servici d’un vehicle, amb la finalitat d’orientar en relació amb la normativa tècnica aplicable, el procediment d’autorització i altres detalls d’este. En estos intercanvis, per decisió del sol·licitant, podran participar els diferents actors que intervenen en el procés, com ara organismes encarregats de l’avaluació de la conformitat, organismes d’avaluació independent de la seguretat, o l’administrador d’infraestructures.

*Article 21. Expedient de comunicació inicial*

L’expedient de comunicació inicial contindrà el següent:

a) Una descripció del vehicle que es pretenga autoritzar, incloent-hi, si és el cas, les variants i versions previstes.

Haurà de proporcionar-se informació sobre els paràmetres bàsics com ara longitud, amplària, altura, pes, tensió d’alimentació, velocitat màxima, càrrega per eix, gàlib, sistema de frenada o sistema de protecció.

b) L’elecció del cas o casos d’autorització en virtut del que es disposa en l’article 16.

c) Una especificació de l’àrea d’ús prevista.

d) La comprovació de la compatibilitat entre el gàlib de la infraestructura i el gàlib del vehicle que es pretén autoritzar, amb atenció especial a les condicions d’accessibilitat en relació amb la interfície vehicle–andana.

e) Una especificació de les condicions d’ús del vehicle previstes i d’altres limitacions, de conformitat amb el que es disposa en l’article 19.

f) La planificació, per part del sol·licitant, en el procés d’autorització del vehicle, així com la descripció dels treballs i activitats necessaris per a desenvolupar-lo, incloent-hi, si és el cas, la planificació que abaste els assajos en la xarxa. Esta planificació haurà d’arreplegar una estimació del termini de les diferents fases o etapes previstes.

g) Una especificació de la metodologia per al procés de recopilació de requisits, de conformitat amb l’article 15.

h) La llista de requisits i normes identificats pel sol·licitant que siguen aplicables, de conformitat amb els articles 15 i 18.

i) Els organismes designats per a l’avaluació del procés de conformitat, així com els organismes d’avaluació independent de la seguretat.

j) Una descripció de l’organització del sol·licitant respecte de la part del procés d’autorització de vehicles, incloent-hi, però sense circumscriure-s’hi, la informació de contacte del sol·licitant.

*Article 22. Informe sobre la comunicació inicial*

1. L’AVSF, una vegada rebuda la documentació, podrà requerir informació complementària al sol·licitant en el termini màxim d’un mes comptat des de la presentació de la comunicació inicial. Transcorregut este termini sense que s’haja requerit cap documentació complementària s’entendrà que la comunicació inicial està completa.

2. A la vista de la documentació i de la normativa aplicable, l’AVSF informarà en el termini màxim de dos mesos des de la presentació de la comunicació inicial completa. En este informe, l’AVSF emetrà una opinió motivada sobre l’enfocament proposat pel sol·licitant en la comunicació inicial, que servirà per a establir la normativa tècnica aplicable per a la posterior sol·licitud d’autorització, sense perjuí del que es disposa en l’apartat 3 d’este article, així com la possibilitat d’establir punts de control durant el procés d’autorització que permeten verificar que este se seguix adequadament.

3. En cas que durant el desenvolupament de l’actuació es produïsquen modificacions que afecten l’expedient de comunicació inicial, el sol·licitant haurà d’enviar una versió modificada i actualitzada d’esta, tenint en compte solament les modificacions i les interfícies amb les parts no modificades. Pot donar-se eixe cas en les situacions següents:

a) Modificacions del disseny o de la metodologia d’avaluació a conseqüència d’aspectes de seguretat importants.

b) Modificacions en la normativa de referència indicada en la comunicació inicial.

c) Tota modificació introduïda voluntàriament pel sol·licitant, de conformitat amb el seu procés de gestió del canvi.

4. L’AVSF emetrà un informe sobre la comunicació modificada i actualitzada, en el termini d’un mes comptat des de la presentació de la nova versió de la comunicació, que passarà a formar part de l’expedient.

5. El termini des de l’emissió de l’informe a què es referix l’apartat 2 fins a la presentació per part del sol·licitant de la sol·licitud d’autorització de posada en servici del vehicle no haurà de ser superior a 84 mesos.

CAPÍTOL III

*Avaluació de la conformitat*

*Article 23. Avaluació de la conformitat amb la normativa aplicable*

1. Per a expedir les declaracions de verificació necessàries per a la posada en servici a què es referix este decret, el sol·licitant haurà de dur a terme el procediment de verificació establit en l’article 24.

2. El sol·licitant presentarà la declaració de verificació per a cada un dels subsistemes que componen el vehicle i declararà, baix la seua responsabilitat exclusiva, que el subsistema en qüestió ha sigut objecte dels corresponents procediments de verificació i que complix els requisits que li són aplicables. Les declaracions de verificació i els documents que l’acompanyen aniran degudament datats i firmats pel sol·licitant.

*Article 24. Procediment de verificació*

1. El sol·licitant acordarà amb l’empresa fabricant amb la qual haja subscrit el contracte de construcció del vehicle el pla de proves necessari per a poder verificar que els subsistemes que componen el vehicle són conformes amb les ETF, així com amb l’altra normativa que li siga aplicable, amb la finalitat de demostrar que es complixen els requisits identificats.

En el cas que la figura del sol·licitant i l’empresa fabricant coincidisquen, serà la mateixa empresa fabricant la que haurà d’establir el pla de proves esmentat.

2. L’empresa fabricant executarà el pla de proves i serà responsable de recopilar i elaborar tots els informes necessaris relacionats amb les avaluacions realitzades, en virtut del pla de proves acordat. Este procés també abastarà la verificació de les interfícies dels subsistemes en qüestió respecte al sistema en el qual vagen a integrar-se.

3. La funció de l’organisme designat per a l’avaluació del procés de conformitat a què fa referència l’article 7 d’este decret començarà en la fase de disseny del projecte i abastarà tot el període de construcció fins a la fase d’acceptació, abans de la posada en servici del vehicle.

L’organisme designat haurà de comprovar:

a) El compliment de la normativa tècnica aplicable i de qualsevol altra normativa que li siga aplicable.

b) El compliment del pla de qualitat establit.

c) El compliment del pla de proves acordat.

5. El sol·licitant serà responsable de l’elaboració dels expedients tècnics que deuen acompanyar les declaracions de verificació. Estos expedients tècnics contindran tota la documentació necessària relativa a les característiques dels subsistemes i, si és el cas, tots els elements que proven la conformitat dels diferents components. Així mateix, contindrà tots els elements relatius a les condicions i els límits d’utilització i a les instruccions de conservació, de vigilància contínua o periòdica, d’ajust i de manteniment.

6. En el cas de renovació o rehabilitació d’un subsistema que resulte en una modificació de l’expedient tècnic i que afecte la validesa dels procediments de verificació ja realitzats, el sol·licitant avaluarà la necessitat d’una nova declaració de verificació i d’una nova autorització d’entrada en servici, de conformitat amb el que es disposa en l’article 17 d’este decret.

7. L’AVSF podrà realitzar un seguiment del procés de disseny dels diferents subsistemes que integren el vehicle. Per a fer-ho, el sol·licitant posarà a la seua disposició tota la informació que aquella li requerisca per a comprovar la compatibilitat tècnica i la integració segura d’estos.

*Article 25. Conformitat amb la normativa tècnica aplicable*

Es consideraran conformes amb els requisits generals i específics els subsistemes estructurals mòbils que, quan siga procedent, estiguen proveïts de la declaració de verificació d’acord amb l’article 24, establida amb referència a la normativa tècnica aplicable.

*Article 26. Incompliment de requisits generals i específics dels subsistemes*

1. Quan l’AVSF comprove que un subsistema estructural mòbil, proveït de la declaració de verificació acompanyada de l’expedient tècnic, no complix plenament amb el que es disposa en este decret i, en particular, amb els requisits generals i específics definits en l’annex I, podrà sol·licitar que es duguen a terme verificacions complementàries.

2. L’AVSF determinarà si l’incompliment resulta de:

a) L’incompliment de requisits generals i específics o de la normativa tècnica aplicable, o d’una mala aplicació d’esta.

b) Una deficiència d’una norma tècnica aplicable.

*Article 27. Presumpció de conformitat*

Es pressuposarà que els components i els subsistemes conformes amb normes harmonitzades o amb parts d’estes, i la referència de les quals està àmpliament reconeguda a escala estatal, europea o internacional, ho estan amb els requisits generals i específics que són objecte d’estes normes o de parts d’estes.

*Article 28. Circulació per a proves, assajos o trasllats*

1. La realització d’assajos, proves o trasllats en el sistema ferroviari de competència de la Generalitat per un vehicle que no compte amb una autorització de posada en servici que l’empare requerirà que l’administrador d’infraestructures atorgue un permís d’accés a la seua xarxa d’acord amb el seu sistema de gestió de la seguretat.

2. El sol·licitant de la circulació per a proves, assajos o trasllats es dirigirà a l’administrador d’infraestructures, que l’informarà de les normes generals que regiran les seues relacions amb este, dels gastos que es deriven a conseqüència de la realització de proves, així com de les garanties que haurà de prestar per a fer front a les possibles responsabilitats que puguen originar-se.

3. La sol·licitud d’accés a la xarxa per a la realització de proves, assajos o trasllats haurà de presentar-se a l’administrador d’infraestructures amb l’antelació suficient i acompanyada de la documentació següent:

a) Identificació del sol·licitant en què s’expresse la raó social i el domicili a l’efecte de notificacions.

b) Identificació del vehicle.

c) Planificació, caràcter i duració prevista de les proves, assajos o trasllats que es pretenen realitzar.

d) Instal·lacions fixes, les comunicacions i la tracció que seran precises per a la realització de les proves i les diferents entitats que intervindran en estes.

e) En el cas de proves i assajos relatius a processos de verificació, la que identifique l’organisme d’avaluació de la conformitat o organisme d’avaluació de la seguretat encarregat de supervisar el procés d’avaluació, així com la descripció de l’estat d’avanç d’este.

f) Definició del vehicle en la seua interacció amb la infraestructura.

g) Identificació i definició de les mesures necessàries per a utilitzar el vehicle per a la realització de proves o assajos en el sistema ferroviari de competència de la Generalitat, sobre la base dels sistemes de gestió de la seguretat de l’entitat ferroviària i de l’administrador d’infraestructures. En el cas que el sol·licitant de la circulació per a proves, assajos o trasllats siga l’empresa fabricant, l’administrador d’infraestructures haurà de tindre cobert este fet en el seu sistema de gestió de la seguretat.

4. La utilització d’un vehicle que no dispose encara d’autorització de posada en servici per a realitzar proves, assajos o trasllats en la xarxa constituïx un canvi en el sistema ferroviari i, per tant, ha de sotmetre’s al mètode comú de seguretat per a l’avaluació i valoració del risc, per a demostrar que es controlen els riscos d’este ús en el sistema ferroviari de competència de la Generalitat. El proponent en l’àmbit d’este mètode comú de seguretat podrà ser el mateix sol·licitant de l’autorització provisional o bé l’entitat ferroviària que s’encarregue de l’explotació del vehicle durant les proves, els assajos o els trasllats. En tots dos casos, tant el sol·licitant com l’empresa ferroviària hauran de cooperar per a garantir que l’avaluació dels riscos tinga en compte els elements d’enginyeria del vehicle i els aspectes operatius dels assajos en el sistema ferroviari de competència de la Generalitat.

En el cas que siga una entitat ferroviària la que sol·licite la realització de les proves, assajos o trasllats deurà, per la seua part, utilitzar el seu sistema de gestió de la seguretat per a la gestió de qualsevol risc operatiu.

5. A la vista de la documentació esmentada, l’administrador d’infraestructures podrà establir condicions operatives en les proves, assajos o trasllats projectats, motivadament, segons raons de seguretat en la circulació o en la infraestructura. En la seua avaluació es considerarà, entre altres aspectes:

a) L’estat en què es trobe el procés de verificació de la normativa aplicable.

b) Els registres resultants del procés de gestió de riscos de l’apartat anterior.

c) Documentació tècnica que permeta comprovar que el vehicle es troba en unes condicions suficients perquè l’execució de les proves no genere riscos en la circulació o a la infraestructura.

L’administrador d’infraestructures resoldrà motivadament, concedint o rebutjant les circulacions sol·licitades, en un termini d’un mes des de la data d’entrada de la sol·licitud en el registre de l’organisme.

6. El permís d’accés a la xarxa per a la realització de circulacions de proves, assajos o trasllats tractarà de satisfer en la mesura del possible la sol·licitud formulada i haurà d’especificar, almenys:

a) La capacitat d’infraestructura de què disposa el sol·licitant per a la realització de les proves, assajos o trasllats.

b) Unitat de contacte de l’administrador d’infraestructures, que serà l’organisme interlocutor entre l’entitat ferroviària que opere el vehicle i el lloc de comandament per a realitzar les proves, assajos i trasllats.

c) Les condicions de circulació durant les proves, assajos o trasllats, les quals quedaran subjectes, en tot cas, a la documentació presentada i al règim d’explotació que establisca l’administrador d’infraestructures, amb la finalitat de garantir un funcionament segur i fiable durant les proves en el sistema ferroviari de competència de la Generalitat.

d) El període de validesa del permís.

7. El sol·licitant podrà demanar una pròrroga del permís. L’administrador d’infraestructures atorgarà o denegarà de manera motivada la pròrroga esmentada en un termini màxim de 15 dies.

8. En cas de conflicte entre el sol·licitant i l’administrador d’infraestructures durant el procés de concessió del permís d’accés a la xarxa per a les circulacions de proves, l’AVSF, a petició del sol·licitant, podrà mediar entre les dos parts per a tractar d’aconseguir una solució acceptable per a estes.

9. El permís d’accés a la xarxa atorgat per l’administrador d’infraestructures es limitarà a l’abast dels assajos que vagen a realitzar-se.

10. El sol·licitant haurà de comunicar a l’AVSF les circulacions per a proves que pretenga realitzar, amb anterioritat a la realització d’estes. Esta comunicació haurà d’anar acompanyada del permís d’accés a la xarxa atorgat per l’administrador d’infraestructures.

CAPÍTOL IV

*Presentació de la sol·licitud*

*Article 29. Sol·licitud de l’autorització de posada en servici de vehicles*

1. La sol·licitud d’una autorització de posada en servici d’un vehicle haurà de ser presentada formalment pel sol·licitant davant de l’AVSF, amb mitjans electrònics.

2. La sol·licitud d’autorització de posada en servici de vehicles haurà d’anar acompanyada d’un expedient segons el que es disposa en l’annex II d’este decret. La sol·licitud no es considerarà completa si no s’ajusta al contingut d’este annex.

El sol·licitant haurà de preparar i compilar de manera estructurada el contingut necessari per a l’expedient, que haurà de contindre la informació necessària relativa a:

a) La posada en servici dels subsistemes estructurals mòbils que componen el vehicle, de conformitat amb l’article 9, sobre la base de la declaració de verificació.

b) La compatibilitat tècnica dins del vehicle dels subsistemes previstos en el punt a, comprovada a partir de la normativa aplicable.

c) La integració segura dins del vehicle dels subsistemes previstos en el punt a, establida sobre la base de la normativa aplicable, i els mètodes comuns de seguretat.

d) La compatibilitat tècnica del vehicle amb la xarxa en l’àrea d’ús a què es referix l’article 21.c, establida sobre la base de la normativa aplicable, les dades arreplegades en el registre i el mètode comú de seguretat per a l’avaluació i valoració del risc.

*Article 30. Aportació de proves per a la sol·licitud*

El sol·licitant d’una autorització de posada en servici d’un vehicle haurà d’establir les proves de la sol·licitud:

a) Reunint les declaracions de verificació dels subsistemes que componen el vehicle i aportant proves, en l’expedient tècnic que acompanya la declaració, de les conclusions de les avaluacions de la conformitat realitzades.

b) Garantint que les interfícies entre els subsistemes que no es definixen en la normativa aplicable estan coberts per la recopilació dels requisits a què es referix l’article 15 i satisfan les condicions i els requisits exigibles establits en l’article 5.

*Article 31. Ampliació de l’àrea d’ús*

1. En el cas d’ampliació de l’àmbit d’operació d’un vehicle autoritzat per l’AVSF, la documentació que ha d’afegir el sol·licitant a l’expedient original complet que acompanya la resolució emesa segons l’article 37 es limitarà a la documentació a què es fa referència en l’apartat 2 de l’article 29 en relació amb l’àrea addicional d’ús i, en particular, a la compatibilitat tècnica entre el vehicle i la xarxa de l’àrea d’ús ampliada.

2. L’AVSF expedirà una autorització actualitzada que abaste l’àrea d’ús ampliada, d’acord amb el procediment establit en este decret.

*Article 32. Autorització de conformitat amb un vehicle ja autoritzat*

1. L’autorització de posada en servici d’un vehicle o sèrie de vehicles que acrediten ser conformes amb un vehicle prèviament autoritzat s’emetrà sobre la base d’una declaració de conformitat amb eixe vehicle firmada pel sol·licitant.

2. La declaració de conformitat amb un vehicle, que s’ha de presentar en la sol·licitud d’autorització de posada en servici d’un vehicle, s’establirà d’acord amb els procediments de verificació que s’establisquen en les ETF corresponents. Si és el cas, s’acompanyarà la sol·licitud amb la documentació que acredite que s’han seguit els procediments pertinents de verificació de conformitat.

3. De la mateixa manera, haurà de figurar una identificació clara de la versió del vehicle o variant, quan això resulte aplicable.

CAPÍTOL V

*Tramitació de la sol·licitud*

*Article 33. Comprovació de la sol·licitud*

1. L’AVSF haurà de comprovar la informació i la documentació aportades pel sol·licitant en la sol·licitud, de conformitat amb l’article 29.

2. La comprovació de la sol·licitud consistirà en una verificació, per l’AVSF, que:

a) El sol·licitant ha aportat en la sol·licitud d’autorització de posada en servici d’un vehicle tota la informació i els documents necessaris a què es referix l’article 29.

b) La informació i la documentació facilitades es consideren pertinents per a permetre que l’AVSF duga a terme les seues avaluacions, de conformitat amb l’article 35.

3. L’AVSF comprovarà la sol·licitud segons el que s’ha especificat anteriorment i, en el termini d’un mes a partir de la data de recepció de la sol·licitud, es notificarà al sol·licitant. Si l’expedient no està complet, podrà requerir informació complementària, amb la concessió d’un termini de 10 dies hàbils, ampliables fins a 5 més a petició de l’entitat interessada o per iniciativa pròpia, quan els documents esmentats presenten dificultats especials, amb indicació que si no ho fa així, se li tindrà per desistit de la seua petició, amb resolució prèvia que haurà de ser dictada en els termes previstos en l’article 21 de la Llei 39/2015, d’1 d’octubre.

*Article 34. Termini per a l’avaluació i la resolució de la sol·licitud*

1. Quan es comunique al sol·licitant que el seu expedient està complet, la resolució definitiva sobre l’expedició de l’autorització de posada en servici d’un vehicle s’adoptarà motivadament en el termini màxim de quatre mesos després d’esta comunicació.

2. La resolució de l’AVSF s’emetrà en el termini d’un mes a partir de la data de recepció de la sol·licitud en el cas d’autorització d’«ampliació d’àrea d’ús» o en el cas d’autorització de «conformitat amb un vehicle ja autoritzat» segons el que es disposa en els articles 16.1.b i 16.1.d respectivament.

3. Quan de l’avaluació de la sol·licitud es determine la necessitat d’informació addicional, l’AVSF requerirà al sol·licitant la documentació pertinent, de conformitat amb el que s’assenyala en l’apartat 3 de l’article anterior, i podrà suspendre el termini de resolució de l’avaluació pel termini que medie entre la notificació del requeriment i la presentació de la documentació requerida.

*Article 35. Avaluació de la sol·licitud*

1. L’AVSF efectuarà l’avaluació de la sol·licitud a fi d’establir una garantia suficient i raonable que el sol·licitant i els altres agents implicats en el procés han complit les seues obligacions i responsabilitats en les fases de disseny, fabricació o modificació, verificació i validació del vehicle per a garantir la conformitat amb els requisits generals i específics de la legislació vigent, de manera que puguen ser posats en servici i ser utilitzats de manera segura en l’àrea d’ús determinada segons les condicions d’ús i altres limitacions especificades en la sol·licitud.

2. L’AVSF avaluarà els aspectes especificats en l’annex III d’este decret.

3. L’AVSF comprovarà l’exhaustivitat, la pertinència i la coherència de les proves de la metodologia aplicada per a la recopilació de requisits. En el cas d’una nova autorització a la qual es fa referència en l’article 16, apartat 1, lletra c, l’avaluació realitzada per l’AVSF es limitarà a les parts del vehicle que hagen sigut modificades i a les seues repercussions sobre les parts no modificades del vehicle. Les comprovacions que ha de dur a terme l’AVSF respecte d’una autorització d’«ampliació d’àrea d’ús» prevista en l’article 16, apartat 1, lletra b, es limitaran a les normes aplicables i a la compatibilitat tècnica entre el vehicle i la xarxa de l’àrea d’ús ampliada. L’AVSF no repetirà les comprovacions ja realitzades amb motiu de l’autorització anterior.

4. L’AVSF emetrà un informe d’avaluació que contindrà el següent:

a) Una declaració motivada sobre si el resultat de l’avaluació és negatiu o positiu segons la sol·licitud per a l’àrea d’ús en qüestió i, quan siga procedent, les condicions d’ús o les limitacions.

b) Un resum de les avaluacions realitzades.

c) Una llista de comprovació omplida que demostre que s’han avaluat tots els aspectes especificats en l’annex III.

5. Dins del procés d’avaluació, l’AVSF podrà sol·licitar informes a altres entitats afectades.

*Article 36. Conclusió de l’avaluació de la sol·licitud*

1. L’AVSF haurà de vetlar perquè el procés d’avaluació de la sol·licitud s’haja dut a terme correctament, amb comprovació de manera independent que:

a) S’hagen aplicat correctament les diferents fases del procés d’avaluació de la sol·licitud.

b) Es dispose de proves suficients per a demostrar que han sigut avaluats tots els aspectes pertinents de la sol·licitud.

c) S’hagen rebut del sol·licitant respostes escrites a les sol·licituds d’informació complementàries o davant de qualsevol dubte raonable per part de l’AVSF.

d) Totes les qüestions pendents s’hagen resolt o no s’hagen resolt, juntament amb els motius clarament justificats.

e) Les avaluacions i les decisions adoptades estiguen justificades documentalment, siguen imparcials i coherents.

f) Les conclusions es basen en els expedients d’avaluació i reflectisquen l’avaluació en el seu conjunt.

2. Quan s’arribe a la conclusió que el procés d’avaluació de la sol·licitud s’ha aplicat correctament, bastarà una confirmació de l’aplicació correcta de l’apartat 1, acompanyada dels comentaris oportuns.

3. Quan es concloga que el procés d’avaluació de la sol·licitud no s’ha aplicat correctament, els motius per a arribar a esta conclusió seran clars i concrets.

4. La conclusió de les activitats d’avaluació haurà d’estar degudament justificada i motivada, i quedarà reflectida en l’informe d’avaluació referit en l’article 35, apartat 4.

*Article 37. Resolució d’autorització o denegació de la sol·licitud*

1. La direcció general de l’AVSF dictarà la resolució d’autorització de posada en servici d’un vehicle quan de l’avaluació dels aspectes enumerats en l’annex III es desprenga una garantia suficient i raonable que el sol·licitant i els altres agents implicats en el procés han complit les seues responsabilitats en la mesura que siga necessari, de conformitat amb el que es disposa en l’article 35.

2. En cas que de l’avaluació dels aspectes enumerats en l’annex III no es desprenga una garantia suficient i raonable que el sol·licitant i els altres agents implicats han complit les seues obligacions i responsabilitats en la mesura que siga necessari, de conformitat amb el que es disposa en l’article 35, l’AVSF denegarà la sol·licitud.

3. L’AVSF farà constar en esta resolució els aspectes següents:

a) Identificació del vehicle.

b) L’àrea o àrees d’ús.

c) Les condicions d’ús del vehicle i altres limitacions, que podran ser diferents de les especificades pel sol·licitant en la seua sol·licitud.

d) Els motius de la decisió.

e) La possibilitat i els mitjans de recórrer la resolució i els terminis pertinents.

4. Es definiran les condicions d’ús del vehicle i altres limitacions d’acord amb les característiques bàsiques de disseny del vehicle.

5. La resolució d’autorització o denegació de posada en servici d’un vehicle es notificarà al sol·licitant juntament amb l’expedient d’avaluació.

6. Les resolucions, així com els informes en els quals se sustenten, emesos en relació amb la seguretat ferroviària, valoraran exclusivament que s’han realitzat tots els processos, estudis i avaluacions de seguretat arreplegats en este decret, sense eximir altres administracions d’exercir el seu control sobre els aspectes tècnics que siguen de la seua competència.

*Article 38. Recurs contra la resolució d’autorització o denegació de posada en servici*

En cas de disconformitat amb la resolució de l’AVSF esmentada en l’article anterior, l’interessat podrà presentar el recurs d’alçada previst en l’art. 121 i següents de la Llei 39/2015, d’1 d’octubre, del procediment administratiu comú de les administracions públiques, en el termini d’un mes a partir de la data de la seua notificació, que serà resolt pel Consell Rector de l’AVSF, de conformitat amb el que s’establix en l’article 16.4 de l’annex del Decret 272/2019, de 27 de desembre, del Consell, d’aprovació de l’Estatut de l’Agència Valenciana de Seguretat Ferroviària.

CAPÍTOL VI

*Formalització de l’autorització de posada en servici d’un vehicle*

*Article 39. Document d’autorització de posada en servici d’un vehicle*

1. Una vegada dictada la resolució favorable d’autorització de posada en servici d’un vehicle, la direcció general de l’AVSF emetrà el document d’autorització de posada en servici d’un vehicle, que contindrà la informació prevista en l’article 40.

2. S’assignarà un únic codi d’identificació a l’autorització de posada en servici d’un vehicle, l’estructura i el contingut de la qual estaran definits i administrats per l’AVSF.

*Article 40. Informació en l’autorització de posada en servici d’un vehicle expedida*

L’autorització de posada en servici d’un vehicle expedida per l’AVSF contindrà la informació següent:

a) La base jurídica que faculte l’AVSF a expedir l’autorització de posada en servici del vehicle.

b) La identificació de:

1r. El número d’expedient.

2n. El cas d’autorització, tal com s’especifica en l’article 16.

3r. El sol·licitant de l’autorització de posada en servici del vehicle.

4t. El codi d’identificació associat a l’autorització de posada en servici del vehicle.

c) La identificació de:

1r. Els vehicles i els seus paràmetres bàsics.

2n. Les àrees d’ús.

3r. Les condicions d’ús del vehicle i altres limitacions.

d) La referència de les declaracions de verificació dels subsistemes.

e) La referència als motius degudament justificats de la resolució.

f) En el cas d’una autorització de conformitat amb un vehicle ja autoritzat segons el que es disposa en l’article 16.1.d, la referència a la declaració de conformitat amb un vehicle autoritzat.

g) La data d’expedició de l’autorització de posada en servici del vehicle.

h) El/la firmant de l’autorització de posada en servici del vehicle.

*Article 41. Numeració i registre de vehicles*

1. Perquè un vehicle puga ser utilitzat per primera vegada després de l’autorització de posada en servici, haurà d’estar inscrit prèviament en el registre a què es referix el present article, sent l’AVSF l’entitat responsable del tractament de les sol·licituds, l’actualització de les dades i la comprovació de la coherència d’estes.

2. El registre del vehicle es realitza a petició del titular de l’autorització de posada en servici del vehicle i no forma part del procés d’autorització de vehicles.

3. La inscripció en el registre contindrà, com a mínim, els elements següents:

a) El número d’identificació del vehicle, que s’assignarà només una vegada, llevat que s’especifique el contrari.

b) Referències a la declaració de verificació i l’entitat que l’haja expedida.

c) La identificació del titular de l’autorització de posada en servici del vehicle.

d) Les limitacions que afecten el mode d’explotació del vehicle.

e) Referències al centre de manteniment assignat al vehicle.

f) El codi d’identificació del pla de manteniment i data de la seua aprovació, o si és el cas, de la seua última revisió.

g) Vida útil del vehicle.

4. El titular de l’autorització de posada en servici del vehicle declararà immediatament qualsevol modificació de les dades reflectides en el registre, la destrucció del vehicle o la seua decisió que deixe d’estar inscrit, sent responsable de la integritat de les dades facilitades a l’AVSF.

*Article 42. Arxivament de l’expedient d’autorització de posada en servici*

1. L’autorització de posada en servici i l’expedient digital complet que acompanya la resolució emesa segons l’article 37 hauran de conservar-se durant 15 anys com a mínim.

2. L’expedient complet que acompanya la resolució inclourà tots els documents utilitzats per l’AVSF.

3. Després de l’expiració del termini de conservació establit en l’apartat 1, l’expedient complet es traslladarà a l’arxiu general de la Generalitat i es conservarà durant un període de cinc anys després de la finalització de la vida útil del vehicle, segons conste en el registre previst en l’article 40.

CAPÍTOL VII

*Actuacions després de l’autorització de posada en servici d’un vehicle*

*Article 43. Comprovacions abans de la utilització de vehicles autoritzats*

1. Abans d’utilitzar un vehicle en l’àrea d’ús especificada en la seua autorització de posada en servici, l’entitat ferroviària haurà de comprovar:

a) Que s’ha autoritzat degudament la posada en servici d’eixe vehicle i que este està registrat degudament.

b) Que el vehicle i la composició del tren en el qual s’integra són compatibles amb la ruta sobre la base del registre especial ferroviari, amb la normativa tècnica aplicable o amb qualsevol altra informació pertinent que haurà de facilitar l’administrador d’infraestructures ferroviàries en el termini d’un mes quan este registre no existisca o estiga incomplet.

c) Que el vehicle està adequadament integrat en la composició del tren en el qual estiga destinat a operar, tenint en compte el seu respectiu sistema de gestió de la seguretat.

2. A l’efecte del que es disposa en l’apartat anterior, l’entitat ferroviària podrà realitzar assajos en cooperació amb l’administrador d’infraestructures, d’acord amb el que s’establix en l’article 28.

*Article 44. Inspeccions de vehicles*

1. L’AVSF podrà inspeccionar els vehicles que estiguen autoritzats per a circular per la xarxa ferroviària de competència de la Generalitat, d’acord amb les seues funcions en matèria de supervisió establides en la Llei 7/2018.

2. En relació amb estos vehicles, l’AVSF podrà sol·licitar l’assistència tècnica i operativa de l’entitat ferroviària per a realitzar les inspeccions esmentades en este article, en virtut dels acords de col·laboració que se subscriguen entre les dos entitats. L’entitat ferroviària haurà d’aportar per a este fi els mitjans que es requerisquen, en els terminis i condicions establits en l’acord.

3. Les inspeccions esmentades en este article formaran part de les activitats de supervisió dels sistemes de gestió de la seguretat de les entitats ferroviàries, després de l’emissió dels seus certificats de seguretat.

4. En el cas dels vehicles, si del resultat de les inspeccions es conclou que hi ha un risc per a la seguretat de la circulació ferroviària o tramviària, l’AVSF podrà:

a) Ordenar la immobilització del material, iniciant el procediment de suspensió o revocació establit en este decret.

b) Ordenar al titular del vehicle inspeccionat la realització de les operacions de manteniment oportunes en un termini determinat.

Tot l’anterior serà sense perjuí de la capacitat de l’administrador d’infraestructures de paralitzar la circulació d’un vehicle si s’aprecia que esta pot posar en perill la seguretat.

Les inspeccions de vehicles podran comportar, amb justificació prèvia motivada, la realització de proves o el desmuntatge de qualsevol element d’este.

Durant la supervisió, per part de l’AVSF, dels requisits i criteris d’avaluació aplicables als centres de manteniment, es tindran en compte els resultats de les inspeccions efectuades als vehicles del manteniment dels quals és responsable l’entitat esmentada.

5. Els resultats de les inspeccions de vehicles que duguen a terme les entitats ferroviàries hauran de ser comunicats a l’AVSF com a part de l’informe anual de seguretat que ha de presentar l’entitat ferroviària. No obstant això, davant de qualsevol sol·licitud de l’AVSF, estes entitats hauran de comunicar-li la informació de la qual disposen.

*Article 45. Incompliment de requisits generals i específics per part dels vehicles*

1. En cas que una entitat ferroviària observe, durant la seua explotació, que algun dels vehicles que utilitza no complix algun dels requisits generals i específics aplicables, prendrà les mesures de correcció necessàries perquè el vehicle siga conforme. A més, podrà informar l’AVSF de les mesures que haja pres. Si l’entitat ferroviària disposa de proves que l’incompliment existia ja en el moment d’expedir-se l’autorització de posada en servici, informarà d’això a l’AVSF.

2. En cas que l’AVSF observe que un vehicle per al qual s’haja expedit una autorització de posada en servici no complix, en ser utilitzat del mode previst, algun dels requisits generals i específics aplicables, informarà d’això a l’entitat ferroviària que utilitze el vehicle i li demanarà que adopte les mesures correctores necessàries perquè el vehicle o els vehicles siguen conformes.

3. Quan, en els casos a què es referixen els apartats anteriors, les mesures correctores que aplique l’entitat ferroviària no garantisquen la conformitat amb els requisits generals i específics aplicables, i eixa falta de conformitat provoque un risc greu per a la seguretat, l’AVSF podrà aplicar mesures de seguretat temporals en el marc de les seues funcions de supervisió. A més, l’AVSF podrà acordar amb caràcter temporal la suspensió de l’autorització del vehicle d’acord amb l’article 46.

4. En els casos previstos en l’apartat 3, l’AVSF, després d’haver examinat l’eficàcia de les mesures adoptades per a fer front al risc greu per a la seguretat, podrà decidir la revocació o la modificació de l’autorització que va atorgar si es demostra que, en el moment de l’autorització, s’incomplia un requisit general i/o específic, segons el procediment establit en l’article 46.

5. En els casos previstos en els apartats primer o segon, si l’incompliment dels requisits generals i específics es limita només a una part de l’àrea d’ús del vehicle de què es tracte i existia ja este incompliment en el moment d’expedir-se l’autorització de posada en servici del vehicle, es modificarà l’àrea d’ús per a excloure d’esta les parts afectades corresponents.

*Article 46. Suspensió, revocació o modificació d’una autorització expedida*

1. L’autorització de posada en servici d’un vehicle podrà ser suspesa quan:

a) Ho sol·licite el titular de l’autorització de posada en servici del vehicle.

b) S’incomplisca el pla de manteniment del vehicle, afectant el compliment dels requisits generals i específics.

c) S’haja realitzat qualsevol modificació en el pla de manteniment del vehicle i no haja sigut aprovada per l’empresa fabricant del vehicle o per l’entitat responsable del centre de manteniment assignat, segons el cas, de conformitat amb la normativa aplicable i segons el que s’establix en el sistema de gestió de la seguretat de l’entitat ferroviària.

d) Les mesures correctores que aplique l’entitat ferroviària no garantisquen la conformitat amb els requisits generals i específics, d’acord amb l’article 45.3.

e) A conseqüència d’una acció de supervisió efectuada per l’AVSF es deduïsca que les garanties de seguretat, fiabilitat i compatibilitat exigides al vehicle resulten afectades.

2. L’autorització de posada en servici d’un vehicle podrà ser revocada o modificada quan:

a) Ho sol·licite el titular de l’autorització de posada en servici del vehicle.

b) Les deficiències que hagen provocat la suspensió d’esta autorització no hagen sigut esmenades degudament, de conformitat amb l’article 45.4.

3. L’AVSF notificarà a l’entitat interessada l’inici del procediment de suspensió, revocació o modificació, perquè en el termini de quinze dies des de la data de la recepció d’esta notificació puga aportar totes les al·legacions, documents o informacions que estime convenients.

4. Iniciat el procediment de suspensió, revocació o modificació, l’AVSF podrà adoptar les mesures provisionals que estime oportunes per raons de seguretat, incloent-hi la suspensió immediata, total o parcial, de l’autorització de posada en servici.

5. L’AVSF resoldrà motivadament i notificarà sobre la suspensió, revocació o modificació en el termini d’un mes des de la finalització del termini d’al·legacions concedit, incloent-hi un pronunciament exprés sobre les mesures provisionals adoptades. Estes mesures quedaran sense efecte si, transcorregut este termini, el procediment no ha sigut resolt. Transcorregut este termini sense que s’haja notificat la resolució, es produirà la caducitat dels procediments iniciats d’ofici.

6. La suspensió, revocació o modificació es notificarà als administradors d’infraestructures perquè procedisquen en conseqüència a l’hora de permetre la circulació d’un vehicle per la seua xarxa.

7. El titular d’un vehicle ferroviari o tramviari l’autorització del qual haja sigut suspesa podrà sol·licitar a l’AVSF que deixe sense efecte esta suspensió quan hagen sigut esmenades les deficiències que van ocasionar esta.

8. La resolució de l’AVSF de revocar o modificar l’autorització es consignarà en el registre. L’AVSF vetlarà perquè s’informe degudament les entitats ferroviàries que utilitzen vehicles que hagen sigut autoritzats, sobre la base de l’article 16.1.d, de conformitat amb el vehicle objecte de la revocació o modificació. Estes entitats ferroviàries comprovaran, en primer lloc, si ocorre el mateix problema d’incompliment; en cas afirmatiu, s’aplicarà el procediment previst en l’article anterior.

9. En cas de revocació d’una autorització de posada en servici, tant el vehicle afectat com, si és el cas, els vehicles autoritzats sobre la base de l’article 16.1.d, deixaran d’utilitzar-se i no s’ampliarà la seua àrea d’ús. Podrà sol·licitar-se una nova autorització basada en el procediment previst en l’article 16.1.a.

10. La revocació de l’autorització de posada en servici no donarà lloc a cap indemnització a favor del seu titular i es portarà a efecte sense perjuí de l’aplicació, si és el cas, del règim sancionador previst en la normativa vigent.

11. El titular d’una autorització de posada en servici d’un vehicle podrà recórrer davant de l’AVSF la resolució relativa a la suspensió, revocació o modificació d’una autorització expedida, de conformitat amb el que es preveu en l’article 16.4 de l’annex del Decret 272/2019, i en els termes assenyalats en l’article 38 d’este decret.

12. Les resolucions de suspensió, revocació o modificació d’una autorització a les quals fa referència este article seran dictades per la direcció general de l’AVSF.

*Article 47. Efecte de la suspensió, la revocació o la modificació d’una autorització expedida en el registre*

Quan l’AVSF adopte la resolució de revocar, suspendre o modificar una autorització de posada en servici d’un vehicle, actualitzarà el registre en conseqüència i vetlarà perquè qualsevol resolució de revocació, de suspensió o de modificació conste en este.

DISPOSICIONS ADDICIONALS

*Disposició addicional primera. Entitat ferroviària amb competències d’operador i d’administrador d’infraestructures*

En l’aplicació d’este decret, les entitats que tinguen assumides conjuntament les competències d’administrador de la infraestructura, així com d’operador ferroviari, no estan exemptes, per esta particularitat, del compliment de manera separada i independent de les obligacions i responsabilitats arreplegades en este decret per a cada una de les seues activitats ferroviàries.

*Disposició addicional segona. Protecció de dades*

En relació amb el tractament de dades de caràcter personal dels sol·licitants de les actuacions, quan es tracte d’una persona física, s’haurà de complir amb els principis establits en el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i pel qual es deroga la Directiva 95/46/CE (RGPD), i amb la Llei orgànica 3/2018, de 5 de desembre, de protecció de dades personals i garantia de drets digitals (LOPDGDD), relatius al tractament, segons establix l’article 5 de l’RGPD, i relatius al deure d’informar les persones interessades segons establixen els articles 13 i 14 de l’RGPD.

*Disposició addicional tercera. Vehicles que hi ha en servici*

A l’efecte del present decret, els vehicles disponibles i en explotació comercial que estiguen operant en el sistema ferroviari de la Generalitat amb anterioritat a l’entrada en vigor del present decret, es considera que han sigut autoritzats per part de la conselleria competent en matèria de transports.

*Disposició addicional quarta. Clàusula de no gasto*

L’aplicació del que es disposa en este decret no pot tindre cap incidència en la dotació dels capítols de gasto assignat a la Generalitat i, en tot cas, haurà de ser atés amb els seus mitjans personals i materials.

DISPOSICIONS TRANSITÒRIES

*Disposició transitòria primera. Sistema de gestió de la seguretat*

En el termini d’un any des de l’entrada en vigor del present decret, les entitats ferroviàries hauran d’adaptar els seus sistemes de gestió de la seguretat als requeriments d’este decret.

*Disposició transitòria segona. Actuacions en fase avançada de desenvolupament*

L’AVSF, amb sol·licitud prèvia de l’interessat, considerarà l’aplicació d’este decret als subsistemes estructurals mòbils que estiguen en fase de desenvolupament o execució en el moment d’entrada en vigor d’este, tenint en compte per a fer-ho el grau d’avanç en què es troben els treballs de posada en servici, així com els condicionants que en cada cas corresponguen, segons la motivació de la sol·licitud realitzada. Per este motiu, els sol·licitants hauran de comunicar les actuacions en curs i el grau d’avanç d’estes en un termini de 3 mesos des de l’entrada en vigor d’este decret.

*Disposició transitòria tercera. Normes tècniques aplicables*

1. Mentres no s’aproven les corresponents ETF aplicables a vehicles  en el sistema ferroviari autonòmic, el sol·licitant de l’autorització dels vehicles establirà les especificacions de referència particulars que serviran de base a l’emissió de la declaració de verificació dels subsistemes mòbils, de manera que es done compliment a les condicions i els requisits essencials i específics als quals fa referència este decret.

2. El desenvolupament de les especificacions de referència particulars indicades en l’apartat anterior haurà de basar-se en un procés de gestió del risc, de conformitat amb l’annex I del Reglament d’execució (UE) núm. 402/2013, de la Comissió, de 30 d’abril de 2013, i que haurà de ser avaluat per un organisme avaluador de la seguretat, tenint en compte el procés de recopilació de requisits descrit en l’article 15.

3. En el desenvolupament esmentat en l’apartat anterior, es tindrà en compte l’aplicabilitat de la normativa ferroviària en la mesura que siga possible i sempre que siga compatible amb el mode d’explotació ferroviari o tramviari.

4. En els aspectes en què no siga aplicable la normativa ferroviària, per ser incompatible amb la naturalesa del vehicle, es consideren com a referència, amb demostració prèvia de la similitud de les condicions d’explotació:

a) Estàndards de la Unió Europea aplicable en explotacions ferroviàries i/o tramviàries de característiques semblants al sistema ferroviari autonòmic.

b) Normes elaborades específicament per a altres explotacions tramviàries de la resta d’Espanya, Europa o altres països.

c) Altres estàndards aplicable per a explotacions ferroviàries o tramviàries de característiques similars al sistema ferroviari autonòmic, o la comparació amb sistemes semblants.

d) En absència d’estes referències, s’aportaran justificacions tècniques i un procés de gestió del risc de conformitat amb l’annex I del Reglament (UE) núm. 402/2013 específic, que demostre que es cobrixen els requisits determinats.

5. L’aplicació d’estes disposicions alternatives es realitzarà després de l’informe favorable de l’AVSF a què es referix l’article 22.

*Disposició transitòria quarta. Registre de vehicles*

Mentres no entre en funcionament el Registre especial ferroviari de la Generalitat, el sol·licitant d’una autorització de posada en servici haurà d’aportar, juntament amb la sol·licitud, la informació establida en l’article 40 d’este decret. La proposta de numeració per a la identificació del vehicle s’entendrà com a provisional.

DISPOSICIONS FINALS

*Disposició final única. Entrada en vigor*

Este decret entrarà en vigor l’endemà de la publicació en el *Diari Oficial de la Generalitat Valenciana*.

  

València, 25 de febrer de 2025

Carlos Mazón Guixot

President de la Generalitat

Vicente Martínez Mus

Conseller de Medi Ambient, Infraestructures i Territori

Esta disposició conté annexos. Consulteu-ne la versió en PDF.


Còpia Permalink ELI